സ്കാർഡു പട്ടണത്തിനു 15 മീറ്റർ (49 അടി) ഉയരത്തിൽ ഖാർഡ്രോംഗ് അല്ലെങ്കിൽ മിൻഡോഖ്-ഖാർ ("മിൻഡോക്ക് രാജ്ഞിയുടെ കോട്ട") കുന്നിന്റെ കിഴക്ക് ഭാഗത്തായാണ് സ്കാർഡു കോട്ട അല്ലെങ്കിൽ ഖാർഫോച്ചോ കോട്ട സ്ഥിതിചെയ്യുന്നത്. എട്ടാം നൂറ്റാണ്ടിൽ നിർമ്മിക്കപ്പെട്ടതെന്നു കരുതുന്ന ഈ കോട്ടയിൽ പതിനാറാം നൂറ്റാണ്ടിൽ ഇസ്ലാമിന്റെ ആഗമനകാലത്തുള്ളതെന്നു വിശ്വസിക്കപ്പെടുന്ന ഒരു പഴയ പള്ളി ഉൾക്കൊണ്ടിക്കുന്നു. സ്കാർഡു പട്ടണം, സ്കാർഡു താഴ്‌വര, സിന്ധു നദി എന്നിവയുടെ വിശാലമായ കാഴ്ച നൽകുന്നതാണ് ഈ കോട്ട. ബാൾട്ടിസ്ഥാനിലെ മക്പോൺ രാജവംശത്തിലെ ഭരണാധികാരികളാണ് ഈ കോട്ട പണികഴിപ്പിച്ചത്. ഏഴ് നിലകളുള്ള കെട്ടിടമായിരുന്നു ഇത്. പ്രദേശവാസികളിലധികവും പറയുന്നതനുസരിച്ച് അക്കാലത്തെ ഭരണാധികാരിയുടെ ദാസനായിരുന്ന ഒരു പ്രേതത്താൽ നിർമ്മിക്കപ്പെട്ടതാണ് ഖാർഫോച്ചോ കോട്ടയെന്നാണ്.

ടിബറ്റിലെ ലാസയിലെ ലേ പാലസിനും പൊട്ടാല പാലസിനും സമാനമായ ഒരു രൂപകൽപ്പനയിലാണ് ഖാർഫോച്ടോ (സ്കാർഡു) കോട്ട പണിതത്. ഖാർഫോച്ചെ എന്ന പേരിന്റെ ടിബറ്റൻ ഭാഷയിലെ അർത്ഥം വലിയ കോട്ടയാണ് – ഖാർ എന്നാൽ ദുർഗ്ഗം അല്ലെങ്കിൽ കോട്ട എന്നും ഛേ എന്നാൽ മഹത്തരമെന്നും അർത്ഥമാക്കുന്നു.

സ്കാർഡു കോട്ട
ദിയോസായ് ദേശീയോദ്യാനം
മക്പോൺ കാലഘട്ടം
ശിഗാർ കോട്ട